Man hoor oor borgtog ná plaaswerker se skietdoodDié foto van die werker se bebloede liggaam wat bo-op die trekker lê is Maandag op sosiale media gedeel. Die foto is deur Maroela Media verbloem weens die grafiese aard daarvan. Foto: Facebook ŉ Veiligheidswag het Maandag in die Krugersdorp-landdroshof verskyn in verband met die dood van ŉ plaaswerker wat op 6 Januarie in die Tarlton-omgewing buite Krugersdorp doodgeskiet is. Petrus William Johannes Durant (46) het op aanklag van moord in die hof verskyn. Phindi Louw, woordvoerder van die Nasionale Vervolgingsgesag (NVG), het aan Maroela Media bevestig Durant is op borgtog van R10 000 vrygelaat. Die saak is uitgestel tot 13 April vir nadere ondersoek. Maroela Media het vroeër berig Aaron Mutavhatsindi (43) is doodgeskiet nadat hy na bewering ŉ trekker van sy werkgewer sonder toestemming geneem het. Trevor Roberts, ŉ plaaslike inwoner wat die oorledene se werkgewer en mense na aan die voorval ken, het vroeër aan Maroela Media gesê Mutavhatsindi het glo die trekker gesteel en die plaas daarmee verlaat. Die bestuur van die plaas aan wie die trekker behoort, het daarna ŉ plaaslike veiligheidsmaatskappy gebel en gevra om op te tree. Volgens Roberts het ŉ veiligheidswag Mutavhatsindi agternagesit wat roekeloos op die N14 bestuur het tot by die Matshelapad- informele nedersetting waar die skietery plaasgevind het. Sy dood het aanleiding gegee tot erge rassespanning in die gebied en sommige politieke partye en organisasies het die saak as ŉ rassevoorval bestempel. JacarandaFM berig landdros Abdul Khan het egter Maandag tydens die hofverrigtinge gesê op grond van die bewyse wat tans tot die hof se beskikking is, was dit nie ŉ rassevoorval nie, maar bloot ŉ misdaadvoorval. Een van die oorledene se ondersteuners het daarna in die hof geskree: “As die oorledene wit was, sou die beskuldigde nie so opgetree het nie.” Louw het aan Maroela Media gesê die hofverrigtinge is ontwrig toe EFF-ondersteuners in die hof begin skree en direk met Khan probeer kommunikeer het terwyl hy nog sy beslissing oorgedra het. Die hof het verdaag om die ordonnanse toe te laat om orde te herstel, voor Khan teruggekom het om sy beslissing te lewer.